ಅಲೆಕ್ಸಾಂಡರ್_ಗ್ರಹಾಂ_ಬೆಲ್‌
ಪೂರ್ವಾರ್ಜಿತ ಆಸ್ತಿ ಹಾಗೂ ಮನ್ನಣೆಗಳು
ಬೆಲ್‌ನ ಅತ್ಯಂತ ಪ್ರಸಿದ್ಧವಾದ ಆವಿಷ್ಕಾರವು ಸರ್ವತ್ರ ವ್ಯಾಪಕವಾಗುತ್ತಿದ್ದಂತೆ ಮತ್ತು ಅವನ ವೈಯಕ್ತಿಕ ಕೀರ್ತಿಯು ಬೆಳೆಯುತ್ತಾ ಹೋದಂತೆ, ಮನ್ನಣೆಗಳು ಮತ್ತು ಗೌರವ ಕಾಣಿಕೆಗಳು ಹೆಚ್ಚು ಹೆಚ್ಚು ಸಂಖ್ಯೆಯಲ್ಲಿ ಅವನನ್ನು ಅನುಸರಿಸಿಕೊಂಡು ಬಂದವು. ಕಾಲೇಜುಗಳು ಹಾಗೂ ವಿಶ್ವವಿದ್ಯಾಲಯಗಳಿಂದ ನೀಡಲ್ಪಟ್ಟ ಹಲವಾರು ಗೌರವಾರ್ಥ ಪದವಿಗಳನ್ನು ಬೆಲ್‌ ಸ್ವೀಕರಿಸಿದ. ಗೌರವಾರ್ಥ ಪದವಿಗಳನ್ನು ನೀಡುವುದರ ಕುರಿತಾದ ಕೋರಿಕೆಗಳೇ ಹೊರೆಯಾಗುವಷ್ಟರ ಮಟ್ಟಿಗೆ ಇದು ಮುಟ್ಟಿತೆನ್ನಬಹುದು. ಅವನ ಜೀವಮಾನದ ಅವಧಿಯಲ್ಲಿ ಡಜನ್‌ಗಟ್ಟಲೆ ಸಂಖ್ಯೆಯಲ್ಲಿದ್ದ ಪ್ರಮುಖ ಪ್ರಶಸ್ತಿಗಳು, ಪಾರಿತೋಷಕಗಳು ಮತ್ತು ಇತರ ಗೌರವ ಕಾಣಿಕೆಗಳನ್ನೂ ಸಹ ಅವನು ಸ್ವೀಕರಿಸಿದ. ಅವನಿಗೆ ಮತ್ತು ಅವನ ದೂರವಾಣಿಯು ಸೃಷ್ಟಿಸಿದ ಸಂಹವನದ ಹೊಸ ಸ್ವರೂಪಕ್ಕೆ- ಹೀಗೆ ಎರಡಕ್ಕೂ ನೀಡಲಾದ ಪ್ರತಿಮೆಗಳ ರೂಪದ ಸ್ಮಾರಕಗಳನ್ನು ಇವು ಒಳಗೊಂಡಿದ್ದವು. ೧೯೧೭ರಲ್ಲಿ ಒಂಟಾರಿಯೊದ ಬ್ರಾಂಟ್‌ಫೋರ್ಡ್‌‌‌ನ ಅಲೆಕ್ಸಾಂಡರ್ ಗ್ರಹಾಂ ಬೆಲ್‌ ಗಾರ್ಡನ್ಸ್‌‌‌ ನಲ್ಲಿ ಅವನ ಗೌರವಾರ್ಥವಾಗಿ ಸ್ಥಾಪಿಸಲಾದ ಬೆಲ್‌ ಟೆಲಿಫೋನ್‌ ಮೆಮರಿಯಲ್‌ ಇವುಗಳಲ್ಲಿ ಗಮನಾರ್ಹವಾದುದಾಗಿದೆ. ಒಂದು ಬೃಹತ್‌ ಸಂಖ್ಯೆಯಲ್ಲಿರುವ ಬೆಲ್‌ನ ಬರಹಗಳು, ವೈಯಕ್ತಿಕ ಪತ್ರ-ವ್ಯವಹಾರಗಳು, ಟಿಪ್ಪಣಿ ಪುಸ್ತಕಗಳು, ಕಾಗದ-ಪತ್ರಗಳು ಮತ್ತು ಇತರ ದಸ್ತಾವೇಜುಗಳು ಅಮೆರಿಕಾ ಸಂಯುಕ್ತ ಸಂಸ್ಥಾನಗಳ ಲೈಬ್ರರಿ ಆಫ್‌ ಕಾಂಗ್ರೆಸ್‌ನ ಹಸ್ತಪ್ರತಿ ವಿಭಾಗ (ಅಲೆಕ್ಸಾಂಡರ್ ಗ್ರಹಾಂ ಬೆಲ್‌ ಕುಟುಂಬದ ಕಾಗದ-ಪತ್ರಗಳು ಎಂಬ ವಿಭಾಗದಲ್ಲಿ), ಹಾಗೂ ನೋವಾ ಸ್ಕಾಟಿಯಾದ ಕೇಪ್‌ ಬ್ರೆಟನ್‌ ವಿಶ್ವವಿದ್ಯಾಲಯದ ಅಲೆಕ್ಸಾಂಡರ್ ಗ್ರಹಾಂ ಬೆಲ್‌ ಇನ್‌ಸ್ಟಿಟ್ಯೂಟ್‌ ಈ ಎರಡರಲ್ಲೂ ಶೇಖರಿಸಿಡಲ್ಪಟ್ಟಿವೆ. ಇವುಗಳ ಪೈಕಿಯ ಬಹುಭಾಗವು ಆನ್‌ಲೈನ್‌ ವೀಕ್ಷಣೆಗಾಗಿ ಲಭ್ಯವಿವೆ. ಅಮೆರಿಕಾ ಸಂಯುಕ್ತ ಸಂಸ್ಥಾನಗಳು ಮತ್ತು ಕೆನಡಾದ ಮೊದಲ ದೂರವಾಣಿ ಕಂಪನಿಗಳನ್ನು ಒಳಗೊಂಡಂತೆ, ಉತ್ತರ ಅಮೆರಿಕಾ ಮತ್ತು ಯುರೋಪ್‌ನಲ್ಲಿನ ಅನೇಕ ಐತಿಹಾಸಿಕ ತಾಣಗಳು ಮತ್ತು ಇತರ ಕುರುಹುಗಳು ಬೆಲ್‌ನ್ನು ನೆನಪಿಗೆ ತರುತ್ತವೆ. ಇಂಥ ತಾಣಗಳ ಪೈಕಿ ಪ್ರಮುಖವಾದವುಗಳೆಂದರೆ: ದೂರವಾಣಿಯ ಆವಿಷ್ಕಾರಕ್ಕಾಗಿ, ಫ್ರೆಂಚ್‌ ಸರ್ಕಾರವನ್ನು ಪ್ರತಿನಿಧಿಸುವ ಅಕಾಡೆಮಿ ಫ್ರಾಂಚೈಸ್‌‌ನಿಂದ ೫೦,೦೦೦ ಫ್ರಾಂಕ್‌ಗಳಷ್ಟು (ವರ್ತಮಾನದ ಡಾಲರ್‌‌ಗಳಲ್ಲಿ ಸರಿಸುಮಾರು ....0 US$ನಷ್ಟು ಮೊತ್ತದ) ನಗದು ಹಣದ ಜೊತೆಗಿನ ವೋಲ್ಟಾ ಬಹುಮಾನವನ್ನು ೧೮೮೦ರಲ್ಲಿ ಬೆಲ್‌ ಸ್ವೀಕರಿಸಿದ. ಸದರಿ ಪ್ರಶಸ್ತಿಯನ್ನು ತೀರ್ಮಾನಿಸಿದ ಪ್ರಭಾವಶಾಲಿ ವ್ಯಕ್ತಿಗಳಲ್ಲಿ ವಿಕ್ಟರ್‌ ಹ್ಯೂಗೊ ಹಾಗೂ ಅಲೆಕ್ಸಾಂಡ್ರೆ ಡುಮಾಸ್‌ ಸೇರಿದ್ದರು. ವೋಲ್ಟಾ ಬಹುಮಾನವನ್ನು ನೆಪೋಲಿಯನ್‌ ಬೋನಪಾರ್ಟೆಯು ೧೮೦೧ರಲ್ಲಿ ಕಲ್ಪಿಸಿಕೊಂಡ, ಮತ್ತು ಅಲೆಸ್ಸಾಂಡ್ರೊ ವೋಲ್ಟಾ ಎಂಬಾತನ ಗೌರವಾರ್ಥವಾಗಿ ಈ ಹೆಸರನ್ನು ಇಟ್ಟ. ಪ್ರಶಸ್ತಿಯ ಇತಿಹಾಸದಲ್ಲಿ ಬೆಲ್‌ ಮೂರನೆಯ ಮಹೋನ್ನತ ಬಹುಮಾನವನ್ನು ಸ್ವೀಕರಿಸಿದ. ಬಹುಮಾನಗಳ ಮೂಲಕ ಬೆಲ್‌ ದಿನದಿಂದ ದಿನಕ್ಕೆ ಸಮೃದ್ಧಗೊಳ್ಳುತ್ತಲೇ ಹೋಗುತ್ತಿದ್ದುದರಿಂದ, ದತ್ತಿ ನಿಧಿಗಳನ್ನು ('ವೋಲ್ಟಾ ನಿಧಿ') ಸೃಷ್ಟಿಸಲು ಮತ್ತು ಅಮೆರಿಕಾ ಸಂಯುಕ್ತ ಸಂಸ್ಥಾನಗಳ ವಾಷಿಂಗ್ಟನ್‌‌, D.C. ರಾಜಧಾನಿಯಲ್ಲಿ ಹಾಗೂ ಅದರ ಸುತ್ತಮುತ್ತ ಸಾರ್ವಜನಿಕ ಪ್ರಯೋಜನದ ಸಂಸ್ಥೆಗಳನ್ನು ಸ್ಥಾಪಿಸಲು ತನ್ನ ಬಹುಮಾನದ ಹಣವನ್ನು ಅವನು ಉಪಯೋಗಿಸಿದ. ವೋಲ್ಟಾ ಲ್ಯಾಬರೇಟರಿ ಮತ್ತು ಅಲೆಕ್ಸಾಂಡರ್ ಗ್ರಹಾಂ ಬೆಲ್‌ ಲ್ಯಾಬರೇಟರಿ ' ಎಂದೂ ಕರೆಯಲ್ಪಡುತ್ತಿದ್ದ, ಹಾಗೂ ಅಂತಿಮವಾಗಿ ಕಿವುಡುತನದ ಕುರಿತಾದ ಅಧ್ಯಯನಗಳ ಒಂದು ಕೇಂದ್ರವಾಗಿ ವೋಲ್ಟಾ ಬ್ಯೂರೋದ (೧೮೮೭) ಸ್ಥಾಪನೆಗೆ ಕಾರಣವಾದ ಪ್ರತಿಷ್ಠಿತ ವೋಲ್ಟಾ ಲ್ಯಾಬರೇಟರಿ ಅಸೋಸಿಯೇಷನ್‌ ' ಇವುಗಳಲ್ಲಿ ಸೇರಿತ್ತು. ವೋಲ್ಟಾ ಲ್ಯಾಬರೇಟರಿಯು ವೈಜ್ಞಾನಿಕ ಆವಿಷ್ಕಾರಕ್ಕೆ ಅರ್ಪಿಸಿಕೊಂಡ ಒಂದು ಪ್ರಯೋಗಾತ್ಮಕ ಸೌಕರ್ಯವಾಗಿ ಮಾರ್ಪಟ್ಟಿತು, ಮತ್ತು ಮರು ವರ್ಷದಲ್ಲೇ ಒಂದು ಮೇಣದ ಧ್ವನಿಲೇಖದ ಸಿಲಿಂಡರ್‌ನ್ನು ಆವಿಷ್ಕರಿಸಿ, ನಂತರದಲ್ಲಿ ಅದು ಥಾಮಸ್‌ ಎಡಿಸನ್‌ನಿಂದ ಬಳಸಲ್ಪಡಲು ಕಾರಣವಾಯಿತು; ಈ ಪ್ರಯೋಗಾಲಯವು, ಬೆಲ್‌ ಮತ್ತು ಆತನ ಸಹವರ್ತಿಗಳು ಅವನ ಹೆಮ್ಮೆಯ ಸಾಧನೆ ಯಾದ ದ್ಯುತಿವಾಣಿಯನ್ನು ಆವಿಷ್ಕರಿಸಿದ ತಾಣವೂ ಆಗಿತ್ತು. ದ್ಯುತಿವಾಣಿಯು ಒಂದು ದ್ಯುತಿ ದೂರವಾಣಿ ಯಾಗಿದ್ದು ತಂತುರಚನೆಯ ದ್ಯುತಿ ದೂರಸಂಪರ್ಕಗಳಿಗೆ ಅದು ಪೂರ್ವಸೂಚಕವಾಗಿತ್ತು. ವೋಲ್ಟಾ ಬ್ಯೂರೋ ವಿಭಾಗವು ನಂತರದಲ್ಲಿ ಅಲೆಕ್ಸಾಂಡರ್ ಗ್ರಹಾಂ ಬೆಲ್‌ ಅಸೋಸಿಯೇಷನ್‌ ಫಾರ್‌ ದಿ ಡೆಫ್‌ ಅಂಡ್‌ ಹಾರ್ಡ್‌ ಆಫ್‌ ಹಿಯರಿಂಗ್‌ (AG ಬೆಲ್‌) ಎಂಬ ರೂಪದಲ್ಲಿ ವಿಕಸನಗೊಂಡಿತು. ಇದು ಕಿವುಡುತನದ ಸಂಶೋಧನೆ ಹಾಗೂ ಶಿಕ್ಷಣಶಾಸ್ತ್ರಕ್ಕೆ ಸಂಬಂಧಿಸಿದ ಒಂದು ಅಗ್ರಗಣ್ಯ ಕೇಂದ್ರವೆನಿಸಿಕೊಂಡಿತು. ಗಾರ್ಡಿನರ್‌ ಹಬಾರ್ಡ್‌ ಜೊತೆಗಿನ ಸಹಭಾಗಿತ್ವದಲ್ಲಿ, ೧೮೮೦ರ ದಶಕದ ಆರಂಭದಲ್ಲಿ ಸೈನ್ಸ್‌‌ ಪ್ರಕಟಣೆಯು ನೆಲೆಗೊಳ್ಳುವಲ್ಲಿ ಬೆಲ್‌ ನೆರವಾದ. ೧೮೮೮ರಲ್ಲಿ, ನ್ಯಾಷನಲ್‌ ಜಿಯಾಗ್ರಫಿಕ್‌ ಸೊಸೈಟಿಯ ಸಂಸ್ಥಾಪಕ ಸದಸ್ಯರಲ್ಲಿ ಒಬ್ಬನಾಗಿದ್ದ ಮತ್ತು ಅದರ ಎರಡನೇ ಅಧ್ಯಕ್ಷನೂ ಆದ (೧೮೯೭–೧೯೦೪), ಮತ್ತು ಸ್ಮಿತ್‌ಸೋನಿಯನ್‌ ಇನ್‌ಸ್ಟಿಟ್ಯೂಟ್‌‌‌ನ (೧೮೯೮–೧೯೨೨) ಓರ್ವ ರೀಜೆಂಟ್‌ನ ಸ್ಥಾನವನ್ನೂ ಅವನು ಅಲಂಕರಿಸಿದ. ಫ್ರೆಂಚ್‌ ಸರ್ಕಾರವು ಅವನಿಗೆ ಲೆಜಿಯನ್‌ ಡಿ'ಹಾನಿಯುರ್‌ (ಲೆಜಿಯನ್‌ ಆಫ್‌ ಆನರ್‌‌) ಎಂಬ ಪ್ರಶಸ್ತಿಯನ್ನು ದಯಪಾಲಿಸಿತು; ಲಂಡನ್‌‌‌‌‌ನಲ್ಲಿನ ರಾಯಲ್‌ ಸೊಸೈಟಿ ಆಫ್‌ ಆರ್ಟ್ಸ್‌ ಅವನಿಗೆ ೧೯೦೨ರಲ್ಲಿ ಆಲ್ಬರ್ಟ್‌ ಪಾರಿತೋಷಕಯನ್ನು ನೀಡಿ ಗೌರವಿಸಿತು; ಮತ್ತು ಬವೇರಿಯಾದ ವುರ್ಜ್‌ಬರ್ಗ್‌ ವಿಶ್ವವಿದ್ಯಾಲಯವು ಅವನಿಗೆ ಒಂದು Ph.D ಪದವಿಯನ್ನು ದಯಪಾಲಿಸಿತು. "ದೂರವಾಣಿಯ ಆವಿಷ್ಕಾರದಲ್ಲಿನ ಶ್ಲಾಘನೀಯ ಸಾಧನೆಗಾಗಿ" ೧೯೧೪ರಲ್ಲಿ ಅವನಿಗೆ AIEEಯ ಎಡಿಸನ್‌ ಪಾರಿತೋಷಕವನ್ನು ನೀಡಿ ಗೌರವಿಸಲಾಯಿತು. ಬೆಲ್‌ (B) ಮತ್ತು ಚಿಕ್ಕದಾದ ಡೆಸಿಬೆಲ್‌ (dB) ಇವುಗಳು ಧ್ವನಿಯ ತೀವ್ರತೆಯ ಅಳತೆಯ ಮಾನಗಳಾಗಿದ್ದು, ಬೆಲ್‌ ಲ್ಯಾಬ್ಸ್‌‌‌ನಿಂದ ಆವಿಷ್ಕರಿಸಲ್ಪಟ್ಟಿವೆ ಮತ್ತು ಅವನ ಹೆಸರನ್ನೇ ಇಟ್ಟುಕೊಂಡಿವೆ. ೧೯೭೬ರಿಂದಲೂ IEEEಯ ಅಲೆಕ್ಸಾಂಡರ್ ಗ್ರಹಾಂ ಬೆಲ್‌ ಪಾರಿತೋಷಕವನ್ನು ದೂರಸಂಪರ್ಕಗಳ ಕ್ಷೇತ್ರದಲ್ಲಿನ ಮಹೋನ್ನತ ಕೊಡುಗೆಗಳನ್ನು ಗೌರವಿಸಲು ನೀಡಲಾಗುತ್ತಿದೆ. ೧೯೪೦ರಲ್ಲಿ US ಅಂಚೆ ಕಚೇರಿಯು ತನ್ನ 'ಪ್ರಸಿದ್ಧ ಅಮೆರಿಕನ್ನರ ಸರಣಿ'ಯಲ್ಲಿ ಬೆಲ್‌ನ ಗೌರವಾರ್ಥವಾಗಿ ಒಂದು ಸ್ಮರಣಾರ್ಥವಾದ ಅಂಚೆಚೀಟಿಯನ್ನು ಬಿಡುಗಡೆಮಾಡಿತು. ಬೆಲ್‌ ಸಂಶೋಧನೆಯನ್ನು ಮಾಡುತ್ತಾ ತನ್ನ ಬಹುಪಾಲು ಸಮಯವನ್ನು ಕಳೆದ ಮತ್ತು ಕಿವುಡರೊಂದಿಗೆ ಕೆಲಸಮಾಡುತ್ತಾ, ಅವರಿಗೆ ಬೋಧಿಸುತ್ತಾ ದಿನಗಳೆದ ನಗರವಾದ ಮ್ಯಾಸಚೂಸೆಟ್ಸ್‌‌ನ ಬಾಸ್ಟನ್‌ನಲ್ಲಿ ಅಕ್ಟೋಬರ್‌ ೨೮ರಂದು ಮೊದಲ ವಿತರಣೆಯ ದಿನದ ಸಮಾರಂಭವನ್ನು ಆಯೋಜಿಸಲಾಗಿತ್ತು. ಬೆಲ್‌ನ ಅಂಚೆಚೀಟಿಯು ಅದೆಷ್ಟು ಜನಪ್ರಿಯವಾಗಿತ್ತೆಂದರೆ, ಅಲ್ಪಾವಧಿಯಲ್ಲೇ ಅದು ಮಾರಾಟವಾಗಿ ಹೋಯಿತು ಮತ್ತು ಅಂದಿನ ಆ ಸರಣಿಯ ಅಂಚೆಚೀಟಿಗಳ ಪೈಕಿಯ ಅತ್ಯಂತ ಮೌಲ್ಯಯುತವಾದ ಅಂಚೆಚೀಟಿ ಎಂದು ಅನಿಸಿಕೊಂಡಿತು ಹಾಗೂ ಈಗಲೂ ಅದೇ ಸ್ಥಾನವನ್ನು ಅದು ಕಾಯ್ದುಕೊಂಡಿದೆ. ೧೯೯೭ರಲ್ಲಿ ನಡೆದ ಬೆಲ್‌ನ ಜನ್ಮದಿನದ ೧೫೦ನೇ ವಾರ್ಷಿಕೋತ್ಸವವು, ರಾಯಲ್‌ ಬ್ಯಾಂಕ್‌ ಆಫ್‌ ಸ್ಕಾಟ್ಲೆಂಡ್‌‌‌ನಿಂದ ಜಾರಿಮಾಡಲ್ಪಟ್ಟ ಸ್ಮರಣಾರ್ಥವಾಗಿರುವ £೧ ಬ್ಯಾಂಕ್‌ನೋಟುಗಳ ಒಂದು ವಿಶೇಷ ವಿತರಣೆಯ ಮೂಲಕ ಆಚರಿಸಲ್ಪಟ್ಟಿತು. ನೋಟಿನ ಹಿಂಭಾಗದಲ್ಲಿ ನೀಡಲಾಗಿರುವ ವಿವರಣಾತ್ಮಕ ಚಿತ್ರಗಳಲ್ಲಿ, ಬೆಲ್‌ನ ಒಂದು ಪಾರ್ಶ್ವಚಿತ್ರ, ಅವನ ಸಹಿ, ಮತ್ತು ಬೆಲ್‌ನ ಜೀವನ ಹಾಗೂ ವೃತ್ತಿಜೀವನಕ್ಕೆ ಸೇರಿದ ವಸ್ತುಗಳು ಸೇರಿಕೊಂಡಿವೆ: ಸಾಕಷ್ಟು ಹಳೆಯ ಕಾಲದ ದೂರವಾಣಿಯ ಬಳಕೆದಾರರು; ಒಂದು ಶ್ರವ್ಯ ತರಂಗ ಸಂಕೇತ; ದೂರವಾಣಿ ಗ್ರಾಹಕನೊಬ್ಬನ ರೇಖಾಚಿತ್ರ; ಎಂಜಿನಿಯರಿಂಗ್‌ ರಚನೆಗಳಿಗೆ ಸೇರಿದ ಜ್ಯಾಮಿತೀಯ ಆಕಾರಗಳು; ಸಂಕೇತ ಭಾಷೆ ಮತ್ತು ಉಚ್ಚಾರಣಾನುರೂಪವಾಗಿರುವ ಅಕ್ಷರಮಾಲೆಯ ಚಿತ್ರಣಗಳು; ಹಾರಾಟವನ್ನು ಅರ್ಥಮಾಡಿಕೊಳ್ಳುವಲ್ಲಿ ಅವನಿಗೆ ನೆರವಾದ ಹೆಬ್ಬಾತು; ಮತ್ತು ತಳಿಶಾಸ್ತ್ರವನ್ನು ಅರ್ಥಮಾಡಿಕೊಳ್ಳಲು ಅವನು ಅಧ್ಯಯನ ಮಾಡಿದ ಕುರಿ ಇವೆಲ್ಲವೂ ಸದರಿ ವಿವರಣಾತ್ಮಕ ಚಿತ್ರಗಳಲ್ಲಿ ಸೇರಿವೆ. ಇದರ ಜೊತೆಗೆ, ಕೆನಡಾದ ಸರ್ಕಾರವು ೧೯೯೭ರಲ್ಲಿ ಅವನ ಜನ್ಮದ ೧೫೦ನೇ ವಾರ್ಷಿಕೋತ್ಸವಕ್ಕೆ ನೀಡಲಾದ ಒಂದು ಗೌರವ ಕಾಣಿಕೆಯಾಗಿಯೂ ಬೆಲ್‌ನನ್ನು ಒಂದು $೧೦೦CAD ಬಂಗಾರದ ನಾಣ್ಯದೊಂದಿಗೆ ಗೌರವಿಸಿದೆ ಮತ್ತು ಕೆನಡಾದಲ್ಲಿ ನಡೆಸಲಾದ ಹಾರಾಟದ ೧೦೦ನೇ ವಾರ್ಷಿಕೋತ್ಸವದ ಗೌರವಾರ್ಥವಾಗಿ ೨೦೦೯ರಲ್ಲಿ ಒಂದು ಬೆಳ್ಳಿಯ ಪದಕದ ನಾಣ್ಯದೊಂದಿಗೆ ಗೌರವಿಸಿದೆ. ಆ ಮೊದಲನೇ ಹಾರಾಟವು ಸಿಲ್ವರ್‌ ಡಾರ್ಟ್‌ ಎಂಬ ಹೆಸರಿನ, ಡಾ. ಬೆಲ್‌ನ ಬೋಧನೆಯಡಿಯಲ್ಲಿ ವಿನ್ಯಾಸಗೊಂಡ ಒಂದು ವಿಮಾನದಿಂದ ಮಾಡಲ್ಪಟ್ಟಿತು. ಬೆಲ್‌ನ ಚಿತ್ರಿಕೆ ಮತ್ತು ಅವನ ಅನೇಕ ಆವಿಷ್ಕಾರಗಳ ಪೈಕಿಯ ಚಿತ್ರಿಕೆಗಳು ಹಲವು ಡಜನ್‌ಗಟ್ಟಲೆ ವರ್ಷಗಳವರೆಗೆ ವಿಶ್ವಾದ್ಯಂತದ ಅನೇಕ ದೇಶಗಳಲ್ಲಿನ ಕಾಗದದ ಹಣ, ಬಗೆಬಗೆಯ ನಾಣ್ಯಗಳು ಮತ್ತು ಅಂಚೆಚೀಟಿಗಳನ್ನು ಅಲಂಕರಿಸಿವೆ. ೨೦೦೬ರಲ್ಲಿ, ಸ್ಕಾಟ್ಲೆಂಡ್‌ನ ರಾಷ್ಟ್ರೀಯ ಗ್ರಂಥಾಲಯದ 'ಸ್ಕಾಟಿಷ್‌ ಸೈನ್ಸ್‌ ಹಾಲ್‌ ಆಫ್‌ ಫೇಮ್‌'ನಲ್ಲಿ ಸೇರುವ ಮೂಲಕ, ಇತಿಹಾಸದಲ್ಲಿನ ೧೦ ಮಹಾನ್‌ ಸ್ಕಾಟಿಷ್‌ ವಿಜ್ಞಾನಿಗಳ ಪೈಕಿ ಒಬ್ಬನೆಂದು ಅವನು ಹೆಸರಿಸಲ್ಪಟ್ಟ. ಬೆಲ್‌ನ ಹೆಸರು ವ್ಯಾಪಕವಾಗಿ ಚಿರಪರಿಚಿತವಾಗಿದೆ ಮತ್ತು ವಿಶ್ವಾದ್ಯಂತದ ಡಜನ್‌ಗಟ್ಟಲೆ ಶೈಕ್ಷಣಿಕ ಸಂಸ್ಥೆಗಳು, ಸಾಂಸ್ಥಿಕ ಸಮಾನನಾಮಕಗಳು, ಬೀದಿ ಮತ್ತು ಸ್ಥಳದ ಹೆಸರುಗಳ ಭಾಗವಾಗಿ ಈಗಲೂ ಅದು ಬಳಸಲ್ಪಡುತ್ತಿದೆ. BBCಯ ಅಧಿಕೃತ ಜನಮತ ಸಂಗ್ರಹವೊಂದರಲ್ಲಿನ 100 ಮಹೋನ್ನತ ಬ್ರಿಟನ್ನರು (೨೦೦೨) ಎಂಬ ಪಟ್ಟಿಯಲ್ಲಿಯೂ ಅಲೆಕ್ಸಾಂಡರ್ ಗ್ರಹಾಂ ಬೆಲ್‌ ೫೭ನೇ ಶ್ರೇಯಾಂಕವನ್ನು ಪಡೆದ, ಮತ್ತು ಅತ್ಯುಚ್ಚ ಹತ್ತು ಮಹೋನ್ನತ ಕೆನಡಿಯನ್ನರು (೨೦೦೪), ಹಾಗೂ 100 ಮಹೋನ್ನತ ಅಮೆರಿಕನ್ನರು (೨೦೦೫) ಎಂಬ ಪಟ್ಟಿಗಳಲ್ಲೂ ಸ್ಥಾನವನ್ನು ಪಡೆದುಕೊಂಡ.